Huiseienaars gemaan om bedrading na te gaanArgieffoto Eskom het huiseienaars gemaan om seker te maak dat die elektriese bedrading in hul huise op standaard en veilig is. “Een van Eskom se grootste prioriteite is om die publiek op te lei oor die gevare wat met onveilige elektrisiteitsgebruik gepaard gaan,” het die maatskappy Sondag in ŉ verklaring gesê. “Ons probeer die hoeveelheid beserings en sterftes verminder deur die kollig te plaas op soortgelyke voorvalle en die publiek sodoende te waarsku. Talle onskuldige persone sterf jaarliks en mense word ernstig beseer as gevolg van die onveilige gebruik van elektrisiteit. Substandaard-bedrading is een van die grootste redes van elektrisiteitsverwante voorvalle,” het Eskom bygevoeg. “Substandaard-bedrading beteken dat die bedrading van ŉ swak gehalte is, en dit is onveilig vir mense en diere, veral indien dit binne hulle bereik is. In talle gevalle is insulasie die probleem, die materiaal wat mense verhoed om kontak te maak met die elektrisiteit – of dit hoegenaamd gedoen is of swak gedoen is deur van verkeerde materiaal gebruik te maak, soos maskeerband. Dit is nie voldoende nie en kan vinnig bros raak. Indien ŉ persoon of dier aan oop elektriese bedrading of kabels raak, kan hulle ernstig of selfs noodlottig beseer word.” Eskom het gesê hy wil alle Suid-Afrikaners daaraan herinner dat elektrisiteit gevaarlik kan wees as dit nie reg gebruik word nie. “Dit is altyd raadsaam om van ŉ gekwalifiseerde elektrisiën gebruik te maak vir enige elektrisiteitsverbindings of herstelwerk. Slegs gemagtigde Eskom-werknemers en -kontrakteurs mag aan Eskom-strukture werk.”